SET ปิดเช้าวูบ 11 จุด รับปัจจัยตปท. หลังผลประชุม ECB ไร้สัญญาณนโยบายผ่อนคลายการเงิน
SET ปิดเช้าวูบ 11 จุด รับปัจจัยตปท. หลังผลประชุม ECB ไร้สัญญาณนโยบายผ่อนคลายการเงิน โดยดัชนีปิดตลาดเช้านี้ที่ระดับ 1,720.04 จุด ลดลง 10.86 จุด หรือ 0.63 จุด มูลค่าการซื้อขาย 3.04 หมื่นล้านบาท
26 ก.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,720.04 จุด ลดลง 10.86 จุด หรือ 0.63 จุด มูลค่าการซื้อขาย 3.04 หมื่นล้านบาท
10 หุ้นกดดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ปรับตัวลงตามตลาดหุ้นในภูมิภาคเอเชียที่ต่างติดลบกัน ไม่สนว่า “มูดี้ส์ อินเวสเตอร์ เซอร์วิส” ได้ปรับขึ้นแนวโน้มอันดับความน่าเชื่อถือของไทยสู่เชิง “บวก” จากมี “เสถียรภาพ” ทั้งนี้ อาจเป็นผลจากการผิดหวังผลประชุมธนาคารกลางยุโรป (ECB) ที่ไม่ส่งสัญญาณถึงนโยบายผ่อนคลายทางการเงินที่ชัดเจน
ขณะที่ตลาดบ้านเรายังต้องติดตามการแถลงนโยบายของรัฐบาลอยู่ ซึ่งหลังจากแถลงแล้วก็จะต้องติดตามดูมาตรการกระตุ้นเศรษฐกิจต่อไป ส่วนที่ตลาดบ้านเราปรับตัวลงมากในเช้านี้ ส่วนหนึ่งอาจมาจากเงินบาทอ่อนค่าเมื่อเทียบกับเงินดอลลาร์สหรัฐฯที่แข็งค่าขึ้น ทำให้เห็นได้ว่า Fund Flow มีการชะลอ แต่เงินสกุลอื่นในภูมิภาคก็อ่อนค่าเช่นกันเมื่อเทียบกับเงินดอลลาร์สหรัฐฯ
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯน่าจะทรงตัวได้ แต่จะให้บวกคงจะยาก เพราะปัจจัยนอกประเทศยังเป็นลบ และยังไม่มีปัจจัยอะไรเข้ามาหนุน
พร้อมให้แนวรับ 1,710-1,715 จุด ส่วนแนวต้าน 1,720-1,725 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ILM     มูลค่าการซื้อขาย  1,995.16 ล้านบาท ปิดที่   22.90 บาท เพิ่มขึ้น 0.90 บาท
CPALL   มูลค่าการซื้อขาย  1,448.42 ล้านบาท ปิดที่   87.00 บาท ลดลง  0.50 บาท
KBANK   มูลค่าการซื้อขาย  1,364.78 ล้านบาท ปิดที่  175.00 บาท ลดลง  2.00 บาท
IVL     มูลค่าการซื้อขาย    776.11 ล้านบาท ปิดที่   39.50 บาท ลดลง  0.75 บาท
GPSC    มูลค่าการซื้อขาย    734.51 ล้านบาท ปิดที่   71.00 บาท เพิ่มขึ้น 0.25 บาท